FI Euroopan unionin virallinen lehti CE 78/534

(2004/C 78 E/0556)

KIRJALLINEN KYSYMYS E-3379/03

esittäjä(t): Mihail Papayannakis (GUE/NGL) komissiolle

(14. marraskuuta 2003)

Aihe: Öljy-yhtiöiden laajentuminen Ambrakikosin lahdella

Asukkaat ovat valittaneet Ambrakikosin lahden öljylaitosten laajentamista koskevien suunnitelmien toteutumisesta. Tämä ympäristöalue ja sen harvinainen ekosysteemi ovat eräs tärkeimmistä Kreikan vesiperäisistä maista, joten sitä suojellaan erityisenä suojeltavana alueena kansainvälisessä Ramsarin yleissopimuksessa.

Ambrakikosin lahti kuuluu Natura 2000-verkostoon, joka luotiin direktiivin 92/43/ETY (1) täytäntöönpanossa. Voiko komissio ilmoittaa, mitä se aikoo tehdä, jotta koko alueen harvinaista elollista luonnon monimuotoisuutta (sekä kasvistoa että eläinkuntaa) suojellaan ja että ihmisten terveyttä ei vaaranneta? Aikooko komissio, joka rahoitti yhteisön kolmannesta tukikehyksestä lukusia alueen ympäristönsuojeluhankkeita edellisen vuosikymmenen aikana (biologisia puhdistuslaitoksia), tarkastella, onko tällaisen teollisen toiminnan vaikutusta ekosysteemiin tutkittu ja arvioitu riittävästi?

Margot Wallströmin komission puolesta antama vastaus

(19. joulukuuta 2003)

Ambrakikosin lahti on nimetty erityissuojelualueeksi (GR2110004) luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY (2) nojalla. Kreikan viranomaiset ovat ehdottaneet sitä liitettäväksi myös yhteisön tärkeänä pitämiin alueisiin (GR2110001) luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (3) nojalla. Näin ollen alueeseen sovelletaan direktiivin 92/43/ETY 6 artiklan 2, 3 ja 4 kohdassa säädettyjä velvoitteita. Arvoisan parlamentin jäsenen esiin tuomat asiat kuuluvat mahdollisesti myös tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY (4), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY (5) soveltamisalaan.

Parlamentin jäsenen esiin tuomien tietojen tutkiminen on osoittanut, että Kreikan viranomaiset ovat aloittaneet kyseisten öljylaitosten laajentamishankkeen ympäristövaikutuksia kartoittavan selvityksen. Huomattavaa on, että laajentamishankkeen tavoitteena on nykyisten laitosten ajanmukaistaminen ja niissä tuotettavien jätteiden puhdistusjärjestelmän parantaminen. Saatavilla olevien tietojen perusteella komissio ei toistaiseksi katso, että tapauksessa rikotaan direktiiviä 85/337/ETY. Jos parlamentin jäsen saa jatkossa tietoonsa uusia seikkoja, jotka viittaisivat direktiivin vastaiseen menettelyyn, komissio pyytää häntä ilmoittamaan niistä.

Mitä tulee direktiivin 92/43/ETY 6 artiklan 2, 3 ja 4 kohdassa säädettyihin velvoitteisiin, komissio toteaa, että kyseinen laitos ei sijaitse suojelualueella vaan selkeästi sen ulkopuolella. Lisäksi voidaan päätellä, ettei hankkeella tule olemaan merkittäviä haitallisia ympäristövaikutuksia, koska sen tarkoituksena on nykyisten laitosten nykyaikaistaminen. On myös käynyt ilmi, että hankkeen ympäristövaikutuksia tutkitaan.

Komissio selvittää, onko voimassa oleva lainsäädäntö Ambrakikosin lahden tapaukseen sovellettavissa, yhtenäinen ja riittävän kattava taatakseen lahden kestävän hoidon ja tehokkaan suojelun, jossa otetaan huomioon direktiivien 79/409/ETY ja 92/43/ETY suojelutavoitteet.

(1) EYVL L 206, 22.7.1992, s. 7.

(2) EYVL L 103, 25.4.1979.

(3) EYVL L 206, 22.7.1992.

(4) EYVL L 175, 5.7.1985.

(5) EYVL L 73, 14.3.1997.